ROMÂNIA

JUDEŢUL BIHOR 

CONSILIUL LOCAL AL COMUNEI SÎNTANDREI 

PROCES –VERBAL

Încheiat cu ocazia şedinţei ordinare a Consiliului Local Sîntandrei

din data de 29.05.2018
Şedinţa ordinară a Consiliului Local Sîntandrei a fost convocată de Primar în baza Dispoziţiei nr. 99 din 25 mai 2018, la şedinţă sunt prezenţi 14 consilieri din totalul de 15 consilieri în funcţie. Este absent domnul consilier Ciprian Mihai Fechetea, care a anunţat că din motive obiective nu va putea participa.

La şedinţă participă: primarul comunei domnul Ioan Mărcuș, secretarul comunei doamna Dorina Ilea, consilierul în cadrul aparatului de specialitate al consiliului local domnișoara Paula-Anca Torjoc, doamna Adriana Avram, referent în cadrul compartimentului Resurse Umane, doamna Tudora Mihuța, consilier în cadrul Compartimentului Urbanism și Protecția Mediului, doamna Spătar Nicoleta consilier din cadrul Biroului Finanțe – Contabilitate.

Preşedintele de ședință, doamna consilier Simona Claudia Oşvat, declară deschise lucrările şedinţei, şedinţa este statutară, îndeplinindu-se cvorumul legal necesar desfăşurării acesteia.

   La propunerea preşedintelui de şedinţă, se stabileşte ca modalitate de vot - votul deschis prin ridicarea mâinii.

   Înainte de a se trece la Ordinea de zi propriu – zisă, dna secretar Dorina Ilea supune spre aprobare procesul - verbal a şedinţei anterioare, respectiv, procesul verbal al ședinței ordinare din data de 27.04.2018. 
Nefiind probleme asupra conţinutului acestuia, se supune la vot procesul verbal al ședinței ordinare din data de 27.04.2018, prin vot deschis cu ridicarea mâinii şi cu 14 voturi „pentru”, fără voturi „împotrivă” și fără „abțineri” este adoptată H.C.L. nr. 58 din 29.05.2018 privind aprobarea procesului verbal al şedinţei ordinare a Consiliului Local Sîntandrei.

Președintele de ședință, prezintă proiectul ordinii de zi:

1. Proiect de hotărâre privind aprobarea Plan Urbanistic Zonal „Amplasare BLOCURI A.N.L. PENTRU TINERI – etapa II și lotizare teren pentru locuințe individuale pentru tineri – localitatea Sîntandrei, comuna Sîntandrei, județul Bihor”.

Inițiator: Primar – Ioan Mărcuș

2. Proiect de hotărâre privind aprobarea Planului Urbanistic Zonal ”Parcelare teren pentru locuințe, nr.cad.57772, sat Palota, com. Sîntandrei”.

Inițiator: Primar – Ioan Mărcuș

3. Proiect de hotărâre privind aprobarea Planului Urbanistic Zonal „Introducere teren în intravilan pentru parcelare și amplasare de locuințe cu funcțiuni complementare, nr. cad. 2133 și 2115 Sîntandrei, comuna Sîntandrei, județul Bihor”.

Inițiator: Primar – Ioan Mărcuș
4. Proiect de hotărâre privind însuşirea ofertei de donaţie fără sarcini făcută de către Șandor Florin – Cornel, Șandor Ionuț - Cătălin, Pop Florica Gheorghina, Boța Florica, Potra Maria, Tocai Adrian, Tocai Mihaela, Pop Mircea Florin, Pituțiu Iulian, Oros Miron și Oros Mariana, pentru constituire drumuri publice și atribuire denumire.

       Inițiator: Primar – Ioan Mărcuș

5. Proiect de hotărâre privind însuşirea ofertei de donaţie fără sarcini făcută de către Șandor Florin – Cornel, Șandor Ionuț Cătălin, Pop Florica Gheorghina, Boța Florica, Potra Maria, Tocai Adrian, Tocai Mihaela, Pop Mircea Florin, Pituțiu Iulian, Oros Miron și Oros Mariana, pentru constituire parc.
       Inițiator: Primar – Ioan Mărcuș

6. Proiect de hotărâre privind însuşirea ofertei de donaţie fără sarcini făcută de către Silaghi Florica – Sanda, Belenyesi Rodica – Ana și Costin Maria Leontina, pentru constituire drum public și atribuire denumire.
       Inițiator: Primar – Ioan Mărcuș

7. Proiect de hotărâre privind însuşirea ofertei de donaţie fără sarcini făcută de către Coțe Liviu – Dumitru pentru constituire drum public și atribuire denumire.
       Inițiator: Primar – Ioan Mărcuș

8. Proiect de hotărâre privind aprobarea Regulamentului referitor la cadrul, modalitatea de analiză și soluţionare a cererilor de atribuire a locuinţelor pentru tineri construite prin A.N.L., administrarea, exploatarea și închirierea acestora. 
       Inițiator: Primar – Ioan Mărcuș

9. Proiect de hotărâre privind stabilirea structurii pe specialități şi atribuţiilor comisiei sociale de analiză și soluționare a cererilor de atribuire a locuinţelor pentru tineri construite din fondurile ANL aflate în administrarea Primariei Comunei Sîntandrei.

       Inițiator: Primar – Ioan Mărcuș

10. Proiect de hotărâre pentru aprobarea organizării unei sesiuni de depunere dosare în vederea repartizării de locuințe pentru tineri destinate închirierii, construite prin Agenția Națională pentru Locuințe

       Inițiator: Primar – Ioan Mărcuș

11. Proiect de hotărâre privind aprobarea Planului de acţiune privind serviciile sociale acordate la nivelul Comunei Sîntandrei, judeţul Bihor pentru anul 2018.
       Inițiator: Primar – Ioan Mărcuș

12. Raport de activitate al Poliției Locale Sîntandrei aferent perioadei 01.01.2017 – 01.04.2018.

13. Informare privind activitatea Ansamblului Folcloric “Plaiurile Crișului Repede” Sîntandrei.
14. Discuții pe tema transportului public în Comuna Sîntandrei.

15. Întrebări și interpelări.

Proiectul ordinii de zi este supus la vot, prin vot deschis prin ridicarea mâinii și cu 14 voturi “pentru”, fără voturi împotrivă, fără abțineri, este adoptată H.C.L. nr. 59 din 29.05.2018 privind aprobarea ordinii de zi propusă pentru şedinţa ordinară a Consiliului Local Sîntandrei din data de 29 mai 2018.
Se trece la discutarea punctelor de pe Ordinea de zi, la punctul 1 dna consilier Simona Claudia Oşvat președinte de ședință îi dă cuvântul d-lui Primar care prezintă proiectul de hotărâre privind aprobarea Plan Urbanistic Zonal „Amplasare BLOCURI A.N.L. PENTRU TINERI – etapa II și lotizare teren pentru locuințe individuale pentru tineri – localitatea Sîntandrei, comuna Sîntandrei, județul Bihor”, precizând că zona studiată pentru amplasare Blocuri A.N.L. pentru Tineri și parcelare pentru locuințe individuale este situată în partea central nordică a localității Sîntandrei și se află, conform PUG 2006, în intravilan, în UTR 1 – subzona L3 de locuire cu funcțiuni complementare (zone verzi, comerț, servicii) cu interdicție de construire până la întocmire de P.U.Z. / P.U.D. și sunt în proprietatea comunei Sîntandrei. Accesul la teren se face din drumul județean DJ 797, pe o stradă veche existentă, ce traversează pârâul Peța și se ajunge în strada Crișului.  

Dl consilier Sebastian Horea Şuteu, președintele Comisiei Urbanism, prezintă avizul favorabil al comisiei de specialitate.

Nefiind discuții pe marginea acestui punct, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 14 voturi „pentru”, fără voturi „împotrivă” și fără „abțineri”, este adoptată H.C.L. nr. 60 / 29.05.2018 privind aprobarea Plan Urbanistic Zonal „Amplasare BLOCURI A.N.L. PENTRU TINERI – etapa II și lotizare teren pentru locuințe individuale pentru tineri – localitatea Sîntandrei, comuna Sîntandrei, județul Bihor” având ca beneficiar: Primăria Comunei Sîntandrei.
    La punctul 2 de pe ordinea de zi, dl Primar prezintă proiectul de hotărâre privind aprobarea Planului Urbanistic Zonal ”Parcelare teren pentru locuințe, nr. cad. 57772, sat Palota, com. Sîntandrei”, precizând că Zona luată în considerare este situată în intravilan, în partea de sud-est a localității Palota și conform PUG 2006 se află în UTR 1 Palota - zona de locuire a satului. Terenul studiat se identifică prin nr.cad.57772  cu suprafața totală de 7978mp . 
Dl. consilier Sebastian Horea Şuteu, președintele Comisiei Urbanism, prezintă avizul favorabil al comisiei de specialitate.

Nefiind discuții pe marginea acestui punct, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 14 voturi „pentru”, fără voturi „împotrivă” și fără „abțineri”, este adoptată H.C.L. nr. 61 / 29.05.2018 privind aprobarea Planului Urbanistic Zonal ”Parcelare teren pentru locuințe, nr. cadastral 57772, sat Palota, com. Sîntandrei” având ca beneficiari pe Dorner Peter şi Dorner Stela - Ana.

La punctul 3 de pe Ordinea de zi, dna consilier Simona Claudia Oşvat președinte de ședință îi dă cuvântul d-lui consilier Sebastian Horea Şuteu, președintele Comisiei Urbanism, care prezintă avizul nefavorabil al comisiei de specialitate, precizând că în cadrul şedinţei de comisie, membrii acesteia au solicitat cedarea parcelei de pe colţ în vederea înfiinţării unui spaţiu verde şi totodată depunerea la dosarul PUZ – ului de către beneficiarii acestuia a unei declaraţii notariale de la vecinii PUZ-ului prin care aceştia îşi iau angajamenul de a dona o suprafaţă de teren cu lăţimea de 4 m în vederea construirii unui drum cu lăţimea de 12 m.
Neprimind avizul favorabil al comisiei de specialitate, dna consilier Simona Claudia Oşvat președinte de ședință, dispune retragerea acestui punct de pe Ordinea de zi şi discutarea lui într-o şedinţă viitoare, după îndeplinirea de către benficiarii PUZ-ului a condiţiilor impuse de către membrii Comisiei de Urbanism.
 

Se discută în continuare punctul 4 de pe ordinea de zi, respectiv: Proiect de hotărâre privind însuşirea ofertei de donaţie fără sarcini făcută de către Șandor Florin – Cornel, Șandor Ionuț - Cătălin, Pop Florica Gheorghina, Boța Florica, Potra Maria, Tocai Adrian, Tocai Mihaela, Pop Mircea Florin, Pituțiu Iulian, Oros Miron și Oros Mariana, pentru constituire drumuri publice și atribuire denumire. Dl primar prezintă proiectul de hotărâre precizând că proprietarii donează, Comunei Sîntandrei, terenurile intravilane deținute de fiecare, conform cotelor înscrise în cărțile funciare, și identificate astfel: 1 - teren cu nr. cad. 58172, înscris în CF 58172 cu suprafața de 1128 mp; 2 - teren cu nr. cad. 58173, înscris în CF 58173 cu suprafața de 3335 mp ;

3 - teren cu  nr.cad. 58174, înscris în CF 58174 cu suprafața de 3325 mp ; 4 - teren cu  nr.cad. 58175, înscris în CF 58175 cu suprafața de 3318 mp ; 5 - teren cu nr. cad. 58176, înscris în CF 58176 cu suprafața de 2156 mp, suprafața totală a acestor terenuri fiind de 13262 mp. Aceste terenuri au rezultat din dezmembrarea terenului cu nr. cad. 57962, în conformitate cu prevederile din P.U.Z.-ul aprobat prin H.C.L. nr. 137 din 31.10.2017 și sunt libere de orice sarcini și procese. Imobilele ofertate sunt situate în sudul localității Sîntandrei, între strada Greierului  la stânga și strada Ogorului la dreapta și reprezintă de fapt trei străzi paralele de 12m lățime (nr. cad. 58173, 58174 și 58175), unite între ele la stânga de un teren de 6 m lățime (nr. cad. 58172) și la dreapta cu un teren de 9 m lățime (nr. cad. 58176) care va continua strada Adevărului. Odată cu aprobarea ofertei de donație, se propune și atribuirea de nume pentru străzile ce se vor constitui. 
Domnul consilier Sebastian Paul Tocai, precizează că la acest punct al ordinii de zi, are un interes față de problema care se dezbate anunțând abținerea de la vot și cere consemnarea în procesul verbal și se retrage din sala de ședință pe perioada deliberării acestui punct.

Dl. consilier Sebastian Horea Şuteu, președintele Comisiei Urbanism, prezintă propunerile pentru denumiri de stăzi din cadrul ședinței comisiei, respectiv: str. Adevărului, pentru suprafața de 1128 mp, nr. cadastral 58172; strada Caișilor pentru suprafața de 3335 mp, nr. cadastral 58173; strada Vișinilor, pentru suprafață de 3325 mp, nr. cadastral 58174; strada Prunilor, pentru suprafață de 3318 mp, nr. cadastral 58175; iar pentru suprafața de 2156 mp, numărul cadastral 58176, se constituie drum public, dar deocamdată fără denumire. De asemenea prezintă și avizul al comisiei de specialitate.

Nefiind discuții pe marginea acestui punct, dna consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și o „abținere”, este adoptată H.C.L. nr. 62 / 29.05.2018 privind însuşirea ofertei de donaţie fără sarcini făcută de către Șandor Florin – Cornel, Șandor Ionuț - Cătălin, Pop Florica Gheorghina, Boța Florica, Potra Maria, Tocai Adrian, Tocai Mihaela, Pop Mircea Florin, Pituțiu Iulian, Oros Miron și Oros Mariana, a terenurilor cu nr. cad. 58172, 58173, 58173, 58174 şi 58175 din localitatea Sîntandrei pentru constituirea a 5 drumuri publice - străzi.
La punctul 5 de pe Ordinea de zi, dna. consilier Simona Claudia Oşvat președinte de ședință îi dă cuvântul d-lui. Primar care prezintă proiectul de hotărâre privind însuşirea ofertei de donaţie fără sarcini făcută de către Șandor Florin – Cornel, Șandor Ionuț Cătălin, Pop Florica Gheorghina, Boța Florica, Potra Maria, Tocai Adrian, Tocai Mihaela, Pop Mircea Florin, Pituțiu Iulian, Oros Miron și Oros Mariana, pentru constituire parc, precizând că donează, Comunei Sîntandrei, terenul  intravilan deținut de fiecare, conform cotelor înscrise în cartea funciară nr.58090, identificat cu nr.cad.58090, cu suprafața de 3001 mp, liber de orice sarcină. Imobilul ofertat este situat în sudul localității Sîntandrei, la capătul vestic al străzii Ogorului, la dreapta de noua stradă ce se va crea în dreptul străzii Adevărului și va avea destinația de PARC, conform P.U.Z.-ului aprobat prin H.C.L. nr.137 din 31.10.2017.

Domnul consilier Sebastian Paul Tocai, precizează că la acest punct al ordinii de zi, are un interes față de problema care se dezbate anunțând abținerea de la vot și cere consemnarea în procesul verbal și se retrage din sala de ședință pe perioada deliberării acestui punct.

Dl. consilier Sebastian Horea Şuteu, președintele Comisiei Urbanism, prezintă avizul favorabil al comisiei de specialitate.

Nefiind discuții pe marginea acestui punct, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și o „abținere”, este adoptată H.C.L. nr. 63 / 29.05.2018 privind însuşirea ofertei de donaţie fără sarcini făcută de către Șandor Florin – Cornel, Șandor Ionuț Cătălin, Pop Florica Gheorghina, Boța Florica, Potra Maria, Tocai Adrian, Tocai Mihaela, Pop Mircea Florin, Pituțiu Iulian, Oros Miron și Oros Mariana Adina, a terenului în suprafaţă de 3001 mp, identificat cu nr. cad. 58090 înscris în CF 58090 Sîntandrei, pentru constituirea  unui parc.
La punctul 6 de pe ordinea de zi dna. consilier Simona Claudia Oşvat președinte de ședință îi dă cuvântul d-lui. Primar care prezintă proiectul de hotărâre privind însuşirea ofertei de donaţie fără sarcini făcută de către Silaghi Florica – Sanda, Belenyesi Rodica – Ana și Costin Maria Leontina, pentru constituire drum public și atribuire denumire, precizând că proprietarele donează Comunei Sîntandrei, terenul  intravilan identificat cu nr.cad. 58099, înscris în CF nr.58099 cu suprafața de 2229 mp. Acest teren a rezultat din dezmembrarea lotului cu nr. cad. 1316. Terenul este liber de orice sarcini și procese. Totodată, precizează ce terenul ofertat, este situat în sudul localității Sîntandrei, în lateral stânga de drumul aflat în continuarea străzii Independenței. Acesta are o lățime de de 6 m , asigură accesul la 11 parcele pentru locuințe și va constitui 1/2 din viitoarea stradă cu profil de 12 m (7 m carosabil). De asemenea, terenul propus pentru ofertare, cu forma literei U, cuprinde și capetele lotului ce a fost parcelat, un capăt cu lățimea de 3,8 m la str. Independenței pentru realizarea profilului stăzii de 14 m și celălalt de 6,0 m lățime pentru întoarcere provizorie până la formarea unui viitor drum cu lățime de 12 m. Terenul cu nr. cad. 58099 se va alipi la terenul cu nr.cad.56420 ofertat de Coțe Liviu-Dumitru pentru a forma un drum cu profil de 12 m, prin care se va asigura accesul la parcele pentru locuințe rezultate în urma lotizării terenului iniţial precum și la parcele ce vor rezulta din parcelarea de pe partea opusă.

Dl. consilier Sebastian Horea Şuteu, președintele Comisiei Urbanism, prezintă avizul favorabil al comisiei de specialitate.

Nefiind discuții pe marginea acestui punct, dna consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 14 voturi „pentru”, fără voturi „împotrivă” și fără „abținere”, este adoptată H.C.L. nr. 64 / 29.05.2018 privind însuşirea ofertei de donaţie fără sarcini făcută de către Silaghi Florica – Sanda, Belenyesi Rodica – Ana și Costin Maria Leontina, a terenului intravilan în suprafaţă de 2229 mp, cu nr. cadastral 58099, înscris în CF 58099 Sîntandrei, pentru constituire drum public - stradă.
La punctul 7 de pe Ordinea, dl. Primar prezintă proiectul de hotărâre privind însuşirea ofertei de donaţie fără sarcini făcută de către Coțe Liviu – Dumitru pentru constituire drum public și atribuire denumire, precizând că proprietarul donează Comunei Sîntandrei, terenul  intravilan, liber de orice sarcini și procese,  identificat cu nr.cad. 56420, înscris în CF nr.56420 cu suprafața de 2232 mp, în cotă de 1/1. Terenul a rezultat din dezmembrarea lotului cu nr. cad.52288, conform P.U.Z  ”Introducere teren în intravilan și parcelare pentru locuințe individuale în localitatea Sîntandrei” aprobat prin HCL nr.119 din 28.11.2013. Terenul ofertat, este situat în sudul localității Sîntandrei, în lateral stânga de drumul aflat în continuarea străzii Independenței. Acesta are o lățime de de 6m , asigură accesul la 11 parcele pentru locuințe și va constitui 1/2 din viitoarea stradă cu profil de 12m (7m carosabil). De asemenea, terenul propus pentru ofertare, cu forma literei U, cuprinde și capetele lotului ce a fost parcelat, un capăt cu lățimea de 3,8 m la str. Independenței pentru realizarea profilului stăzii de 14 m și celălalt de 6,0 m lățime pentru întoarcere provizorie până la formarea unui viitor drum cu lățime de 12 m.

Dl. consilier Sebastian Horea Şuteu, președintele Comisiei Urbanism, prezintă avizul favorabil al comisiei de specialitate.

Nefiind discuții pe marginea acestui punct, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 14 voturi „pentru”, fără voturi „împotrivă” și fără „abținere”, este adoptată H.C.L. nr. 65 / 29.05.2018 privind însuşirea ofertei de donaţie fără sarcini făcută de către Coțe Liviu – Dumitru a terenului intravilan în suprafaţă de 2232 mp, cu nr. cadastral 56420, înscris în CF 56420 Sîntandrei, pentru constituire drum public – stradă.

   Se propune discutarea puctului 11 al ordinii de zi, consilierii sunt de acord, iar dl. Primar Ioan Mărcuș prezintă proiectul de hotărâre privind aprobarea Planului de acţiune privind serviciile sociale acordate la nivelul Comunei Sîntandrei, judeţul Bihor pentru anul 2018, precizând că înainte de aprobarea Planului de acţiune există obligaţia aprobării Regulamentului – cadru de organizare şi funcţionare a serviciului public de asistenţă socială conform Hotărârii Guvernului nr. 797 / 2017. 

Proiectul a fost discutat în cadrul şedinţei comisiei de specialitate, iar dna consilier Simona Claudia Oșvat prezintă necesitatea adoptării unui Regulament de organizare și funcționare al Compartimentului de Asistență Socială organizat la nivelul aparatului de specialitate al Primarului Comunei Sîntandrei, în conformitate cu prevederilor art. 6 alin. 1 din H.G. nr. 797 / 08.11.2017 pentru aprobarea regulamentului cadru de organizare și funcționare al serviciilor publice de asistență socială, proiect care a fost discutat în ședința de comisiei și care a primit aviz favorabil.

Nefiind discuții pe marginea acestui proiect, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 14 voturi „pentru”, fără voturi „împotrivă” și fără „abținere”, este adoptată H.C.L. nr. 66 / 29.05.2018 privind aprobarea Regulamentului de organizare și funcționare al Compartimentului de Asistență Socială organizat la nivelul aparatului de specialitate al Primarului Comunei Sîntandrei.

De asemenea, dna consilier Simona Claudia Oșvat, prezintă proiect de hotărâre privind aprobarea Planului de acţiune privind serviciile sociale acordate la nivelul Comunei Sîntandrei, judeţul Bihor pentru anul 2018, proiect care a primit avizul favorabil al comisiei de specialitate.

Nefiind discuții pe marginea acestui proiect, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 14 voturi „pentru”, fără voturi „împotrivă” și fără „abținere”, este adoptată H.C.L. nr. 67 / 29.05.2018 privind aprobarea Planului anual de acţiune privind serviciile sociale acordate la nivelul Comunei Sîntandrei, judeţul Bihor pentru anul 2018.

    
Se revine la discutarea punctului 8 de pe ordinea de zi, proiect de hotărâre privind aprobarea Regulamentului referitor la cadrul, modalitatea de analiză și soluţionare a cererilor de atribuire a locuinţelor pentru tineri construite prin A.N.L., administrarea, exploatarea și închirierea acestora.

La acest punct de pe ordinea de zi, dl Primar, prezintă propunerea Regulamentului referitor la cadrul, modalitatea de analiză și soluţionare a cererilor de atribuire a locuinţelor pentru tineri construite prin A.N.L., administrarea, exploatarea și închirierea acestora.
    Dna consilier Georgeta Mihalca, președintele Comisiei Juridice prezintă avizul favorabil al Comisiei de specialitate.

Nefiind discuții pe marginea acestui punct, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 14 voturi „pentru”, fără voturi „împotrivă” și fără „abțineri”, este adoptată H.C.L. nr. 68 / 29.05.2018 privind aprobarea Regulamentului referitor la cadrul, modalitatea de analiză și soluţionare a cererilor de atribuire a locuinţelor pentru tineri construite prin A.N.L., administrarea, exploatarea și închirierea acestora.

    La punctul 9 al ordinii de zi, dna preşedinte de ședință, dă cuvântul d-lui Primar care prezintă Proiectul de hotărâre privind stabilirea structurii pe specialități şi atribuţiilor comisiei sociale de analiză și soluționare a cererilor de atribuire a locuinţelor pentru tineri construite din fondurile ANL aflate în administrarea Primăriei Comunei Sîntandrei, precizând că se stabilește și se aprobă structura pe specialități a componenţei Comisiei sociale de analiză și soluționare a cererilor de atribuire a locuinţelor pentru tineri construite din fondurile ANL aflate în administrarea Primăriei Comunei Sîntandrei, după cum urmează: Administrarea Domeniului Public și Privat - preşedinte comisie; Juridic - membru comisie; Asistență Socială – membru comisie; Urbanism - membru comisie; Administrativ - membru comisie; Finanțe Contabilitate - secretar comisie .

    Dna consilier Georgeta Mihalca, președintele Comisiei Juridice prezintă avizul favorabil al Comisiei de specialitate.


Nefiind discuții pe marginea acestui punct, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 14 voturi „pentru”, fără voturi „împotrivă” și fără „abțineri”, este adoptată H.C.L. nr. 69 / 29.05.2018 privind stabilirea structurii pe specialităţi şi atribuţiilor Comisiei sociale de analiză şi soluţionare a cererilor de atribuire a locuinţelor pentru tineri construite din fondurile ANL aflate în administrarea Primăriei Comunei Sîntandrei.
     La punctul 10 al ordinii de zi, dna. preşedinte de ședință, dă cuvântul d-lui. Primar care prezintă Proiectul de hotărâre pentru aprobarea organizării unei sesiuni de depunere dosare în vederea repartizării de locuințe pentru tineri destinate închirierii, construite prin Agenția Națională pentru Locuințe, precizând că a sesiunea de depunere a cererilor, însoțite de actele doveditoare, pentru solicitanţii de locuinţe construite din fonduri  A.N.L. în Comuna Sîntandrei, în vederea stabilirii listei de priorități, se va desfăşura în perioada 01 IULIE 2018 - 30 SEPTEMBRIE 2018. Totodată se va aproba opisul actelor justificative care vor fi anexate cererii şi propunerile de criteriile - cadru, respectiv: criterii de acces în locuinţă şi criterii de ierarhizare prin punctaj care se aplică cererilor depuse în sesiunea 01 IULIE 2018 – 30 SEPTEMBRIE 2018.
Dna. consilier Georgeta Mihalca, președintele Comisiei Juridice prezintă avizul favorabil al Comisiei de specialitate.


Nefiind discuții pe marginea acestui punct, dna. Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 14 voturi „pentru”, fără voturi „împotrivă” și fără „abțineri”, este adoptată H.C.L. nr. 70 / 29.05.2018 pentru aprobarea organizării unei sesiuni de depunere dosare în vederea repartizării de locuinţe pentru tineri destinate închirierii, construite prin Agenţia Naţională pentru Locuinţe.
   Doamna Secretar supune atenţiei domnilor consilieri obligativitatea acestora de a prezenta anual Declaraţia de avere şi Declaraţia de interese până la data de 15 iunie a fiecărui an, în conformitate cu anexa nr. 1 din Legea nr. 176/2010, respectiv cu anexa nr. 2 din Legea nr. 176 /2010. 
În continuare, dl. Adrian Ţiţ – şef birou poliţia locală prezintă raportul de activitate al Poliţiei Locale Sîntandrei aferent perioadei 01.01.2017 – 01.04.2018 cu privire la principalele domenii de activitate. În perioada analizată, poliţiştii locali din cadrul biroului Poliţie Locală Sîntandrei, au acţionat preponderent în vederea păstrării ordinii şi liniştii publice, protecţia mediului, disciplina în construcţii şi afişaj stradal, circulaţia pe drumurile publice, activitate comercială, acţiuni comune cu poliţia Română şi Jandarmeria precum şi infracţiunile flagrante, conform actelor normative specifice : Legea nr. 155 / 2010, HG nr. 1332 /2010 şi a Regulamentului de Organizare şi Funcţionare al Poliţiei Locale Sîntandrei. Astfel, în urma desfăşurării principalelor activităţi specifice ale Biroului, în anul 2017 au fost aplicate un număr de 191 sancţiuni, dintre care 169 de avertismente şi 30 de amenzi în valoare totală de 9450 lei, iar un număr de 324 de persoane au fost avertizate verbal, iar în primul trimestru al anului 2018 au fost aplicate un număr de 13 sancţiuni, dintre care 9 avertismente şi 2 amenzi în valoare totală de 600 lei, iar un număr de 50 de persoane au fost avertizate verbal.
Domnul consilier Ovidiu Alexandru Cseh doreşte să ştie dacă sancţiunile verbale sunt prevăzute în lege şi cum se cuantifică acestea.

Domnul Adrian Ţiţ subliniază că acestea nu pot fi cuantificate, avertismentele verbale având rolul de a determina cetăţenii să-şi îndrepte conduita înainte de a li se aplica celelalte categorii de sancţiuni.
Dl. consilier Ovidiu Alexandru Cseh apreciază că ar trebui să li se aplice sancţiuni scrise. Totodată doreşte să ştie de orarul în care merg în faţa Şcolii Gimnaziale din Sîntandrei dimineaţa în vederea fluidizării traficului rutier. 

Domnul Ţiţ Adrian precizează că în faţa Şcolii Gimnaziale se merge dimineaţa în colaborare cu cei de la Poliţia Rutieră, deoarece unul dintre angajaţii Poliţiei Locale Sîntandrei trebuie să meargă dimineaţa în faţa blocurilor Fibratex, unde de asemenea se întâmpină probleme.
Domnul consilier Ovidiu – Alexandru Cseh doreşte să ştie ce se poate face cu cei care în mod constant deranjează liniştea publică prin ascultarea muzicii la un volum mult prea tare şi totodată ce Lege este pentru a-i opri.
Domnul Adrian Ţiţ subliniază că Legea nr. 61/1991 pentru sancționarea faptelor de încălcare a unor norme de conviețuire socială, a ordinii și liniștii publice reglementează problemele sesizate, iar în zona străzii Vlad Alexandru se fac acţiuni de verificare deoarece în ultima perioadă au fost foarte multe sesizări primite cu privire la anumiţi locuitori de pe această stradă.
Dna. Consilier Georgeta Mihalca solicită să se ia măsuri cu privire la proprietarii de pe strada Principală care îşi parchează maşinile pe trotuare, blocând astfel accesul pe trotuar.

Domnul Adrian Ţiţ precizează că se vor face informări scrise pentru a se lăsa trotuarul liber.

Doamna consilier Daniela Achim doreşte să ştie câte avertismente cu privire la Traficul greu poate să primească o persoană pe aceeaşi maşină până să i se aplice o amendă.

Domnul Adrian Ţiţ subliniază că este necesar să se aprobe un Regulament de organizare a traficului greu pe raza Comunei Sîntandrei, abia pe urmă putând să se aplice sancţiuni. Cu privire la aplicarea sancţiunilor, în principiu se poate acorda un singur avertisment, următoarea sancţiune nemaiputând fi tot avertisment.
În continuare, domnul Mircea Dărăban – coregraful Ansamblului Folcloric “Plaiurile Crișului Repede” Sîntandrei, prezintă activitatea Ansamblului Folcloric.
Domnul Mircea Dărăban precizează că în perioada 2013 – 2018 până în prezent, copiii antrenaţi de dumnealui au participat la aproximativ 70 de concursuri şi spectacole, menţionându-le pe cele mai importante conform Raportului de activitate depus la Primăria Sîntandrei.
Domnul consilier Constantin Radu doreşte să ştie câţi dintre tinerii de la început mai frecventează acum cursurile de dans popular.

Domnul Mircea Dărăban precizează că dintre copiii mari, mai sunt 6 băieţi şi 5 fete, iar în prezent mai are 10 perechi de copii mici.
Doamna consilier Corina Anina Paina doreşte să ştie dacă într-adevăr mai sunt 6 perechi de copii mari, deoarece la ultimul festival au participat doar 3 perechi de copii mari.

Domnul Mircea Dărăban precizează că sunt 6 perechi, dar motivul pentru care la ultimul festival au fost doar 3 ţine strict de fiecare, deoarece nu toţi pot să participe tot timpul.

Doamna consilier Corina Anina Paina doreşte să ştie de ce au plecat copiii de la acest Ansamblu, deoarece iniţial au fost chiar o trupă închegată.

Domnul Mircea Dărăban precizează că nu are de unde să ştie de ce au plecat unii copii, motivele sunt diferite, principalul motiv fiind însă că după ce termină liceul şi intră la facultate, copiii nu-şi mai doresc să continue cu dansul.

La şedinţă participă şi doamna avocat Ramona Iovan, care precizează că şi copilul dânsei este în acest Ansamblu de 2 ani, părerea unanimă al părinţilor fiind că dl. Mircea Dărăban îşi face treaba foarte bine. Ba mai mult, atunci când părinţii au fost întrebaţi niciunul nu a reclamat nimic, şi niciunul nu s-a arătat nemulţumit nici de faptul că uneori cursurile sunt ţinute de fiul dlui. Dărăban, respectiv de dl. Remus Dărăban.

Doamna consilier Corina Anina Paina precizează că nu i se pare normal ca altcineva să vină să ţină cursurile de dans, şi nu domnul Mircea Dărăban.

Domnul Mircea Dărăban subliniază faptul că Contractul de prestări servicii „Instruirea Ansamblului Folcloric Plaiurile Crişului Repede din Comuna Sîntandrei” nu este încheiat cu persoana fizică Mircea Dărăban, ci este încheiat cu S.C. Ansamblul Folcloric Lioara S.R.L., iar Ansamblul Lioara are încă 2 angajaţi pe lângă dânsul, fapt care face posibilă susţinerea cursurilor de dans de către oricare dintre aceştia.
Doamna Ramona Iovan precizează că nu i se pare corectă afirmaţia doamnei consilier Corina Anina Paina, deoarece pentru copii chiar nu are importanţă cine ţine cursurile de dans, important pentru copii fiind ca acele cursuri să se ţină.
Doamna consilier Corina Anina Paina doreşte să ştie care este regula cu participarea copiilor la nunţile unde aceştia sunt invitaţi.

Domnul Mircea Dărăban precizează că aceste nunţi unde copiii sunt invitaţi să danseze sunt evenimente private, unde dânsul decide pe cine şi cum trimite, copiii neimplicaţi în aceste evenimente neavând de ce să se supere deoarece la spectacolele şi concursurile unde este invitat Ansamblul participă toţi copiii din Ansamblu.
Doamna consilier Daniela Achim consideră că ar trebui să găsească o soluţie prin care să-i implice pe toţi copiii, deoarece e normal să se supere copiii care niciodată nu sunt duşi la aceste evenimente.
Domnul consilier Constantin Radu doreşte să ştie care este situaţia exactă a costumelor, mai exact dacă domnul Mircea Dărăban poate să prezinte un inventar al acestora.

Domnul Mircea Dărăban afirmă că aceste costume se află la copiii din Ansamblu, fiecare dintre ei fiind obligat să le îngrijească şi să le întreţină, fiind imposibil ca acestea să fie ţinute toate într-un singur loc şi predate copiilor înainte de spectacole sau concursuri deoarece în foarte multe situaţii află în seara de dinainte de eveniment despre faptul că acesta va avea loc. 

Totodată, la şedinţă participă dna. Carmen Lezeu în calitate de reprezentant al Asociaţiei Sântandrei Metropolitan Area care doreşte să-şi susţină propunerea de aderare a Comunei Sîntandrei la A.D.I. Transregio.
 Domnul Primar menţionează că a fost invitată conducerea OTL pentru ziua şedinţei la discuţii, dar acesţia au confirmat participarea pentru ziua de miercuri, 30 mai 2018, orele 10:00, cei interesaţi de aceste discuţii fiind invitaţi să participe.
Domnul consilier Ovidiu Alexandru Cseh doreşte să şte dacă oferta făcută de cei de la OTL va conta.
Domnul Primar specifică că nimeni nu poate garanta acest lucru, comuna noastră având în momentul de faţă o firmă de transport care execută transportul public, firmă care are licenţă până în anul 2019 pe traseul Oradea – Sîntandrei.

Doamna Carmen Lezeu precizează că trebuie ţinut cont de diferenţa dintre firma Teşan care execută transport comercial şi firma OTL care execută transport public. Nu i se pare corect nici să abordăm persoane din punct de vedere al trecutului acestora. Totodată, menţionează faptul că în momentul de faţă Asociaţia Sântandrei Metropolitan Area este pusă în situaţia de a negocia direct caietul de sarcini. Mai precizează şi faptul că în această dimineaţă a depus la dna. secretar o iniţiativă de proiect de hotărâre privind aderarea la A.D.I. Transregio, solicitând un model de liste de susținători pentru adunarea de semnături pentru a susţine această iniţiativă. Trebuie ţinut cont de faptul că în momentul de faţă nu încap 2000 de oameni într-un autobuz Teşan, care are un parc auto format din autocare, pe când OTL – ul are parc auto specializat.
Dl. Primar face precizarea că în momentul de faţă OTL – ul realizează transport social şi nu public aşa cum s-a menţionat anterior, iar firma Teşan efectuează transport comercial.
Domnul consilier Sebastian Horea Şuteu doreşte să ştie dacă OTL – ul poate participa la licitaţie.

Doamna Carmen Lezeu afirmă că în momentul de faţă nu poate participa, deoarece nu realizează transport judeţean.

Atât domnul consilier Ovidiu Alexandru Cseh cât şi domnul consilier Sebastian Horea Şuteu afirmă că trebuie analizate toate ofertele şi abia pe urmă trebuie luată o decizie cu privire la acest subiect.

Domnul consilier Teo Timiş doreşte să ştie dacă în contract se pot insera sancţiuni.

Domnul Primar afirmă că este prematur să vorbim de un contract atât timp cât încă nu există nicio ofertă.
Doamna Lili Crăciun, prezentă şi dumneai la şedinţă, afirmă că e foarte important de discutat cu conducerea OTL-ului deoarece în iulie expiră licenţa firmei Teşan iar dacă nu se negociază înainte, se va prelungi licenţa firmei Teşan cu încă 7 ani.
Domnul Primar afirmă că aceste informaţii nu sunt adevărate. Informaţiile care nu sunt adevărate nici nu trebuie spuse. Nu trebuie negociată nicio ofertă cu un an înainte deoarece pe raza comunei activează încă 3 firme. Nu se poate ştii nici dacă nu vom primi o ofertă mai bună decât cea de la OTL. Iar având ca exemplu situaţia Primăriei Oradiei şi bugetul local redus al Comunei Sîntandrei, Primăria nu îşi va permite să plătească subvenţia pe care ne-o vor cere cei de la OTL. 

Doamna Carmen Lezeu afirmă că subvenţia se aplică doar atunci când nu există curse încărcate la capacitatea lor, Comuna Sânmartin având curse la fiecare 15 min datorită turiştilor din zonă. Totodată, este de apreciat acest sistem de ticketing pe care îl are OTL – ul, mai exact acel contor de călători prin care se monitorizează numărul călătorilor, putând să se modifice capacitatea autobuzului atunci când acesta este foarte încărcat.

Domnul Primar precizează că e greşit să se tot afirme peste tot că Primăria Comunei Sîntandrei nu doreşte introducerea firmei OTL pe traseul Oradea – Sîntandrei deoarece până în prezent nu am primit nicio ofertă de la firma OTL. Totodată ar fi bine să nu se uite aşa de uşor de situaţia creată de cei de la OTL atunci când au dublat preţul abonamentelor în situaţia în care erau 1000 de navetişti, iar acum sunt 350 de navetişti din aproximativ 10.000 de persoane câte locuiesc în Sîntandrei, dacă îi luăm în calcul şi pe cei care nu au domiciliul de Sîntandrei.

Doamna Carmen Lezeu atrage atenţia cu privire la construirea noului drum de legătură, unde normal ar fi să circule autobuzul, firma Teşan neputând face aceste curse deoarece nu există autogară în Cazaban.
Domnul Primar subliniază că această afirmaţie este din nou greşită, deoarece aşa cum ar putea face firma OTL curse, va putea face şi firma Teşan. Totodată precizează că dumnealui nu se mai gândeşte nici la firma Teşan, nici la firma OTL deoarece acum 2 săptămâni a participat la semnarea contractului cu Transregio.

Doamna Carmen Lezeu doreşte să ştie dacă am aderat la Transregio.

Domnul Primar afirmă că a participat la înfiinţarea Transregio.

Doamna Carmen Lezeu doreşte să precizeze oportunitatea firmei OTL de a accesa fonduri europene şi existenţa infrastructurii necesare, săptămâna trecută prezentând o ofertă comunei Biharia.

Domnul consilier Sebastian Horea Şuteu precizează că nu e deacord ca în cazul în care firma OTL ar cere subvenţii Primăriei, aceste subvenţii să fie plătite din bani proveniţi de la bugetul local, bani care în definitiv sunt ai întregii comunităţi.

Doamna consilier Daniela Achim afirmă că nici nu doreşte să ştie ce agitaţie s-ar crea în Sîntandrei dacă firma OTL ar face grevă, cum s-a întâmplat anul trecut în Oradea.
  Nefiind alte probleme la ordinea de zi, întrebări sau interpelări, preşedintele de şedinţă, doamna consilier Simona Claudia Oşvat, declară închise lucrările şedinţei.

PREŞEDINTE DE ŞEDINŢĂ







     SECRETAR,

     CONSILIER


    Simona Claudia OŞVAT







        Dorina ILEA         
